|  |  |  |
| --- | --- | --- |
|  | **Lausunto** |  |
|  | 26.10.2016 |  |
|  |  | LVM/1660/02/2016 |
| Oikeusministeriö |

Lausuntopyyntönne 16.9.2016 OM 3/31/2016

Arviomuistio: Käräjäoikeuksien tuomiopiirit eräissä keskitetyissä asiaryhmissä

Oikeusministeriö on pyytänyt liikenne- ja viestintäministeriön lausuntoa käräjäoikeusverkoston kehittämishankkeeseen (OM 3/31/2016) liittyvästä arviomuistiosta. Lausunnossa pyydetään erityisesti ottamaan kantaa arviomuistiossa esitettyihin tarkastuksiin koskien merioikeusasioita. Liikenne- ja viestintäministeriö esittää lausuntonaan seuraavaa:

Arviomuistiossa esitetään, että merioikeusasiat keskitettäisiin käsiteltäviksi nykyisen kuuden käräjäoikeuden sijaan vain Ahvenanmaan ja Helsingin käräjäoikeuksissa. Ahvenanmaan merioikeuden tuomiopiirinä olisi Ahvenanmaan maakunta ja Helsingin merioikeuden koko muu Suomi. Keskittämistä vain kahteen käräjäoikeuteen pidetään arviomuistiossa perusteltuna ottaen huomioon merioikeudellisten asioiden vähäinen määrä ja niissä tarvittava erityisasiantuntemus. Pitenevistä asiointimatkoista aiheutuvaa haittaa voidaan pienentää asiointi- ja palvelupisteillä sekä lisäämällä sähköisen asioinnin mahdollisuuksia.

Liikenne- ja viestintäministeriö yhtyy edellä esitettyihin näkemyksiin ja kannattaa merioikeusasioiden keskittämistä Ahvenanmaan ja Helsingin käräjäoikeuksiin merioikeuksien asiantuntemuksen säilyttämiseksi mahdollisimman korkealla tasolla. Eräiden merilaissa säädettyjen kansainvälisiin yleissopimuksiin perustuvien vahinkoasioiden (esim. öljyvahinkoasiat) käsittely on jo nykyisin keskitetty Helsingin käräjäoikeuteen erityisasiantuntemuksen takaamiseksi, koska käsiteltäviä tapauksia on harvoin.

Lisäksi liikenne- ja viestintäministeriö toteaa, että ministeriössä on parhaillaan valmistelussa hallituksen esitys matkustajien ja matkatavaroiden kuljettamisesta meritse vuonna 1974 tehdyn Ateenan yleissopimuksen vuoden 2002 pöytäkirjan hyväksymisestä. Hallituksen esitys on tarkoitus antaa eduskunnalle vuoden vaihteessa 2016/2017. Kyseisessä hallituksen esityksessä esitetään, että merilain 21 luvun 5 §:ää muutetaan kokonaisuudessaan Ateenan yleissopimuksen edellyttämällä tavalla. Tämän vuoksi liikenne- ja viestintäministeriö esittää, että kyseessä oleva pykälä poistettaisiin tästä esityksestä.

Olli-Pekka Rantala

Osastopäällikkö, ylijohtaja

Tiina Ranne

Hallitusneuvos